DA Den Europæiske Unions Tidende L 176/20

RÅDETS FÆLLES AKTION 2008/550/FUSP

af 23. juni 2008

om oprettelse af Det Europæiske Sikkerheds- og Forsvarsakademi (ESDC) og om ophævelse af fælles aktion 2005/575/FUSP

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) Den 18. juli 2005 vedtog Rådet fælles aktion 2005/575/FUSP om oprettelse af Det Europæiske Sikkerheds- og Forsvarsakademi (ESDC) (1).

(2) Den 21. december 2007 fremlagde styringskomitéen, jf. artikel 13 i ovennævnte fælles aktion, en beretning om ESDC’s virksomhed og fremtidsperspektiver med henblik på revision af den fælles aktion.

(3) Den 18. marts 2008 anbefalede Den Udenrigs- og Sikkerhedspolitiske Komité (PSC), at Rådet ændrede den fælles holdning i lyset af denne beretning.

(4) Af hensyn til klarheden bør der vedtages en ny konsolideret udgave af den fælles aktion —

VEDTAGET FØLGENDE FÆLLES AKTION:

Artikel 1

Oprettelse

1. Der oprettes hermed et europæisk sikkerheds- og forsvarsakademi (ESDC).

2. ESDC skal organiseres som et netværk mellem institutter, læreanstalter, akademier, universiteter og institutioner i Den Europæiske Union (EU), der arbejder med sikkerheds- og forsvarspolitiske spørgsmål, og EU’s Institut for Sikkerhedsstudier (EUISS) (i det følgende benævnt »institutter«).

3. Det skal etablere tæt kontakt med EU’s institutioner og relevante EU-agenturer.

Artikel 2

Formål

ESDC skal tilbyde uddannelse på strategisk plan inden for den europæiske sikkerheds- og forsvarspolitik (ESFP) for at udvikle og fremme en fælles forståelse for ESFP blandt civile og militære medarbejdere og gennem sin kursusvirksomhed indkredse og udbrede bedste praksis i forbindelse med forskellige ESFP-spørgsmål.

Artikel 3

Mål

ESDC har følgende mål:

a) at fremme den europæiske sikkerhedskultur inden for ESFP yderligere

b) at fremme en bedre forståelse for ESFP som en væsentlig del af den fælles udenrigs- og sikkerhedspolitik (FUSP)

c) at forsyne EU-organerne med kvalificerede medarbejdere, som kan arbejde effektivt med alle ESFP-spørgsmål

d) at forsyne medlemsstaternes administrative myndigheder og stabe med kvalificerede medarbejdere, som har kendskab til EU’s politikker, institutioner og procedurer, og

e) at bidrage til at fremme professionelle forbindelser og kontakter blandt deltagerne i kurser.

Hvor det er relevant, tages der hensyn til sammenhængen med Fællesskabets aktiviteter.

Artikel 4

ESDC’s opgaver

1. ESDC’s hovedopgaver er i overensstemmelse med dets formål og mål at tilrettelægge og gennemføre kursusvirksomhed inden for ESFP.

2. ESDC’s kursusvirksomhed skal omfatte:

a) ESFP-kurset på højt niveau

b) ESFP-orienteringskurset, og

c) ESFP-kurser for specialiserede målgrupper eller med specifikt fokus som besluttet af den i artikel 6 omhandlede styringskomité.

Styringskomitéen kan træffe beslutning om at afholde anden kursusvirksomhed.

3. Endvidere skal ESDC navnlig:

a) støtte de forbindelser, der skal etableres mellem de institutter, der er involveret i netværket

b) installere og drive et internetbaseret system for videregående fjernundervisning (Internet-based Distance Learning — IDL), der skal yde støtte til ESDC’s kursusvirksomhed

c) udarbejde og fremstille kursusmateriale til EU’s ESFP-kurser, bl.a. under anvendelse af allerede eksisterende relevant materiale

d) etablere et alumninetværk mellem tidligere kursusdeltagere

e) støtte udvekslingsprogrammer inden for ESFP mellem medlemsstaternes uddannelsesinstitutter

f) yde bidrag til EU’s årlige ESFP-kursusprogram, og

g) tilrettelægge og gennemføre en årlig netværkskonference, der samler relevante civile og militære aktører, som er involveret i EU’s ESFP-kurser.

4. ESDC skal have den nødvendige rets- og handleevne til navnlig at kunne indgå kontrakter og administrative ordninger samt åbne bankkonti. Ethvert ansvar, der måtte opstå som følge af kontrakter, der indgås af ESDC, dækkes af de bidragydende stater og andre bidragydere, jf. artikel 11, stk. 5. Rådet, dets generalsekretær eller Generalsekretariatet for Rådet kan i intet tilfælde holdes ansvarlig med hensyn til tjenester, der ydes af generalsekretariatets personale i forbindelse med ESDC’s virksomhed.

5. ESDC’s kursusvirksomhed gennemføres af de institutter, der udgør ESDC’s netværk, eller af andre aktører i en medlemsstat, der er vært for et kursus.

6. Som en del af ESDC’s netværk skal EUISS yde støtte til ESDC’s kursusvirksomhed, navnlig gennem EUISS-publikationer og ved at lade EUISS-forskere holde foredrag samt ved at give adgang til sit websted inden for og med henblik på det internetbaserede system for videregående fjernundervisning (IDL).

Artikel 5

Organisation

1. Der oprettes følgende organer under ESDC:

a) en styringskomité med ansvar for den overordnede koordinering og ledelse af ESDC’s kursusvirksomhed

b) et akademisk styrelsesråd til sikring af kvaliteten og sammenhængen i kursusvirksomheden, og

c) et permanent ESDC-sekretariat (herefter benævnt »sekretariatet«), der navnlig skal bistå styringskomitéen og det akademiske styrelsesråd.

2. Styringskomitéen, det akademiske styrelsesråd og sekretariatet udfører de opgaver, der er omhandlet i henholdsvis artikel 6, 7 og 8.

Artikel 6

Styringskomitéen

1. Styringskomitéen, der består af en repræsentant for hver medlemsstat, der udpeges af denne, er ESDC’s besluttende organ. Hvert medlem af komitéen kan være repræsenteret eller ledsaget af en suppleant. Akkrediteringsbreve, der er behørigt påtegnet af medlemsstaten, stiles til generalsekretæren/den højtstående repræsentant.

Repræsentanter for de tiltrædende stater kan deltage i møderne som aktive observatører.

2. Medlemmerne af styringskomitéen kan være ledsaget af eksperter.

3. Komitéens formandskab varetages af repræsentanten for den medlemsstat, der varetager formandskabet for Rådet, og komitéen mødes mindst to gange om året. Formanden for styringskomitéen har beføjelse til at repræsentere ESDC, navnlig med henblik på indgåelse af kontrakter som omhandlet i artikel 4, stk. 4.

4. Formanden for det akademiske styrelsesråd og repræsentanter for generalsekretæren/den højtstående repræsentant og Kommissionen indbydes til at deltage i komitéens møder.

5. Komitéen har til opgave at:

a) fastsætte ESDC’s årlige kursusprogram under hensyntagen til ESDC’s kursuskoncept

b) opstille overordnede retningslinjer for arbejdet i det akademiske styrelsesråd

c) vedtage og regelmæssigt ajourføre ESDC’s kursuskoncept, så det afspejler de vedtagne ESFP-kursuskrav

d) udvælge den eller de medlemsstat(er), hvor ESDC’s kurser skal foregå, og de institutter, der skal gennemføre dem

e) udarbejde og vedtage de overordnede læseplaner for alle ESDC’s kurser

f) vedtage evalueringsrapporter og en generel årsberetning om ESDC’s kursusvirksomhed, som sendes til Rådets relevante organer, og

g) udnævne formanden for det akademiske styrelsesråd for en periode på mindst to akademiske år.

6. Komitéen vedtager selv sin forretningsorden.

7. Komitéen træffer afgørelse med kvalificeret flertal. Medlemsstaternes stemmer tildeles vægt i overensstemmelse med artikel 205, stk. 2, i traktaten om oprettelse af Det Europæiske Fællesskab. For at afgørelser kan vedtages, kræves det antal stemmer, der er fastsat i artikel 23, stk. 2, tredje afsnit, i traktaten om Den Europæiske Union.

Artikel 7

Det akademiske styrelsesråd

1. Det akademiske styrelsesråd består af højtstående repræsentanter for de institutter, der er aktivt involveret i ESDC’s virksomhed. Hvis der er flere repræsentanter fra én medlemsstat, danner de sammen én delegation.

2. Formanden for styrelsesrådet udpeges af styringskomitéen blandt styrelsesrådets medlemmer.

3. Repræsentanter for generalsekretæren/den højtstående repræsentant og Kommissionen indbydes til at deltage i styrelsesrådets møder. Akademiske eksperter og højtstående embedsmænd fra nationale og europæiske institutioner kan indbydes til at overvære møderne.

4. Styrelsesrådet har til opgave at:

a) give akademisk rådgivning og anbefalinger til styringskomitéen

b) gennemføre det vedtagne årlige kursusprogram gennem de institutter, der udgør ESDC’s netværk

c) føre tilsyn med det internetbaserede system for videregående fjernundervisning (IDL)

d) udarbejde detaljerede læseplaner for alle ESDC’s kurser på grundlag af de vedtagne overordnede læseplaner

e) sørge for almindelig koordinering af ESDC’s kurser mellem alle institutterne

f) evaluere standarden af det foregående akademiske års kurser

g) forelægge styringskomitéen forslag til kurser i det kommende akademiske år

h) sikre systematisk evaluering af alle ESDC’s kurser, og

i) bidrage til udkastet til den generelle årsberetning om ESDC’s virksomhed.

5. For at udføre sine opgaver kan styrelsesrådet mødes i forskellige projektorienterede sammensætninger. Styrelsesrådet udarbejder bestemmelser og ordninger for, hvordan disse sammensætninger skal oprettes og fungere, som skal vedtages af styringskomitéen.

6. Styrelsesrådets forretningsorden vedtages af styringskomitéen.

Artikel 8

Sekretariatet

1. Generalsekretariatet for Rådet varetager sekretariatsfunktionen for ESDC.

Generalsekretariatet for Rådet, medlemsstaterne og de institutter, der udgør ESDC’s netværk, stiller personale til rådighed.

2. Sekretariatet bistår styringskomitéen og det akademiske styrelsesråd, udfører administrative og konceptuelle opgaver til støtte for deres virksomhed og yder støtte til tilrettelæggelsen af ESDC’s kursusvirksomhed.

3. Sekretariatet er navnlig:

a) ansvarligt for administration og koordinering af ESDC’s arbejde og kursusprogram

b) hovedkontaktpunkt for de institutter og andre organer, der er involveret i akademiets netværk, samt for eksterne enheder og offentligheden.

En af sekretariatets medarbejdere fungerer som chef for ESDC og kan også fungere som leder af ESFP-kurset på højt niveau.

4. Sekretariatet arbejder tæt sammen med Kommissionen.

Hvert af de institutter, der udgør ESDC’s netværk, udpeger et kontaktpunkt for sekretariatet, som skal varetage organisatoriske og administrative spørgsmål i forbindelse med tilrettelæggelsen af ESDC’s kursusvirksomhed.

Artikel 9

Deltagelse i ESDC’s kursusvirksomhed

1. Statsborgere fra samtlige medlemsstater og tiltrædende stater skal kunne deltage i alle ESDC’s kurser. De institutter, der tilrettelægger og gennemfører kurserne, skal sikre, at dette princip finder anvendelse uden undtagelse.

Statsborgere fra kandidatlande og eventuelt tredjelande skal principielt kunne deltage i ESDC’s kurser.

2. Deltagerne skal være civile og militære medarbejdere, der beskæftiger sig med strategiske aspekter af ESFP.

Repræsentanter for bl.a. internationale organisationer, ikke-statslige organisationer, akademiske institutioner og medierne samt for erhvervslivet kan indbydes til at deltage i ESDC’s kurser.

3. Deltagere, der har gennemført et ESDC-kursus, modtager et kursusbevis underskrevet af generalsekretæren/den højtstående repræsentant. Styringskomitéen træffer afgørelse om de nærmere enkeltheder i forbindelse med kursusbeviset. Medlemsstaterne og EU-institutionerne anerkender kursusbeviset.

Artikel 10

Samarbejde

ESDC samarbejder med internationale organisationer og andre relevante aktører, såsom tredjelandes nationale uddannelsesinstitutter, og trækker på deres ekspertise.

Artikel 11

Finansiering

1. Samtlige medlemsstater, EU-institutioner, EU-agenturer og institutter i ESDC’s netværk afholder selv alle deres omkostninger i forbindelse med deltagelse i ESDC, herunder lønninger, godtgørelser, rejse- og opholdsudgifter og udgifter i forbindelse med organisatorisk og administrativ støtte til ESDC’s kursusvirksomhed.

2. Medlemsstaterne og de institutter, der udgør ESDC’s netværk, afholder selv deres omkostninger i forbindelse med de medarbejdere, de stiller til rådighed for sekretariatet, herunder lønninger, godtgørelser og rejse- og opholdsudgifter under tjenesterejser.

3. Generalsekretariatet for Rådet afholder selv alle omkostninger i forbindelse med de opgaver, der er omhandlet i artikel 8, herunder de medarbejdere, det stiller til rådighed.

4. Hver deltager i ESDC’s kurser afholder selv alle omkostninger i forbindelse med sin deltagelse.

5. Med henblik på finansiering af specifikke aktiviteter, navnlig udvikling, etablering og kørsel af informationssystemnetværker eller applikationer til ESDC, jf. artikel 4, stk. 3, forvaltes de frivillige bidrag fra medlemsstater og institutter, der udgør ESDC’s netværk, af Generalsekretariatet for Rådet som formålsbestemt indtægt.

6. Styringskomitéen træffer afgørelse om de praktiske ordninger for de bidrag, der er omhandlet i stk. 5.

Artikel 12

Sikkerhedsforskrifter

Rådets sikkerhedsforskrifter, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (2), finder anvendelse på ESDC’s virksomhed.

Artikel 13

Revision

Denne fælles aktion gennemgås og revideres efter behov i lyset af en undersøgelse af ESDC’s fremtidsperspektiver og deres mulige følgevirkninger. Undersøgelsen skal også omfatte aspekter som sekretariatet, personalekapaciteter, drift af IDL-systemet, konferencefaciliteter, finansielle ordninger, forvaltning og koordinering af ESFP-kurser på EU-plan samt den civil-militære balance inden for ESDC-netværket, og den skal udarbejdes af Generalsekretariatet for Rådet og forelægges for Rådet af formandskabet senest i november 2008.

Herudover gennemgås og revideres denne fælles aktion efter behov senest den 31. december 2011.

Artikel 14

Ophævelse

Rådets fælles aktion 2005/575/FUSP ophæves.

Artikel 15

Ikrafttræden

Denne fælles aktion træder i kraft på dagen for vedtagelsen.

Artikel 16

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Luxembourg, den 23. juni 2008. På Rådets vegne I. JARC Formand

(1) EUT L 194 af 26.7.2005, s. 15.

(2) EFT L 101 af 11.4.2001, s. 1. Senest ændret ved afgørelse 2007/38/EF (EUT L 164 af 26.6.2007, s. 24).